Rådets fælles holdning 2003/319/FUSP

af 8. maj 2003

om Den Europæiske Unions støtte til gennemførelse af Lusaka-våbenhvileaftalen og fredsprocessen i Den Demokratiske Republik Congo og om ophævelse af fælles holdning 2002/203/FUSP

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) Den Europæiske Union er af den opfattelse, at der vil kunne opnås varig fred i Den Demokratiske Republik Congo gennem en forhandlet fredsslutning, som er retfærdig for alle parter, ved respekt for Den Demokratiske Republik Congos territoriale integritet og nationale suverænitet og ved respekt for demokratiske principper og menneskerettigheder i alle stater i området samt principperne om godt naboskab og ikke-indblanding i indre anliggender, idet der tages hensyn til såvel Den Demokratiske Republik Congos som nabolandenes sikkerhedsinteresser.

(2) Lusaka-våbenhvileaftalen blev undertegnet den 10. juli 1999 af Den Demokratiske Republik Congo, Angola, Namibia, Rwanda, Uganda og Zimbabwe og senere af "Mouvement pour la Libération du Congo" og "Rassemblement Congolais pour la Démocratie". Denne aftale blev efterfulgt af Pretoria-aftalen mellem Den demokratiske Republik Congo og Rwanda, der blev undertegnet den 30. juli 2002, af Luanda-aftalen mellem Den demokratiske Republik Congo og Uganda, der blev undertegnet den 6. september 2002, og af Pretoria-aftalerne inden for rammerne af den interne congolesiske dialog, der blev undertegnet henholdsvis den 17. december 2002 og den 6. marts 2003.

(3) Det Europæiske Råd bekræftede den 15. december 2001 i Laeken på ny sin fulde støtte til Lusaka-våbenhvileaftalen.

(4) De Forenede Nationers Sikkerhedsråd har vedtaget resolution 1234 (1999), 1258 (1999), 1291 (2000), 1304 (2000), 1332 (2000), 1341 (2001), 1355 (2001), 1376 (2001), 1399 (2002), 1417 (2002), 1445 (2002), 1457 (2003) og 1468(2003).

(5) Rådets fælles holdning 2002/203/FUSP af 11. marts 2002 om Den Europæiske Unions støtte til gennemførelse af Lusaka-våbenhvileaftalen og fredsprocessen i Den Demokratiske Republik Congo(1) bør ophæves -

VEDTAGET FØLGENDE FÆLLES HOLDNING:

Artikel 1

Formålet med denne fælles holdning er at støtte gennemførelsen af Lusaka-våbenhvileaftalen og de forskellige interne og internationale fredsaftaler, der blev indgået i løbet af 2002 og den 6. marts 2003, samt de relevante resolutioner fra FN's Sikkerhedsråd og at støtte den overordnede igangværende fredsproces i Den Demokratiske Republik Congo.

Artikel 2

Den Europæiske Union vil støtte de skridt, der tages af De Forenede Nationer og af Den Afrikanske Union til støtte for gennemførelsen af Lusaka-våbenhvileaftalen, Pretoria-aftalen (juli 2002), Luanda-aftalen (september 2002) og Pretoria-aftalerne inden for rammerne af den interne congolesiske dialog (henholdsvis december 2002 og marts 2003) samt de relevante sikkerhedsrådsresolutioner, og den vil arbejde tæt sammen med disse organisationer og andre relevante aktører i det internationale samfund i forbindelse med gennemførelsen af denne fælles holdning.

Artikel 3

EU vil fortsat arbejde for, at våbenhvilen mellem Lusaka-aftalens signatarer nøje overholdes, og vil med henblik herpå fortsat give sin støtte til FN's mission i Den Demokratiske Republik Congo (MONUC) og til den fælles militærkommission. EU, der minder om sin appel om tilbagetrækning af udenlandske tropper fra Den Demokratiske Republik Congo efter Pretoria-aftalen (juli 2002) og Luanda-aftalen (september 2002), agter at opfordre til fuldstændig tilbagetrækning af alle udenlandske tropper fra Den Demokratiske Republik Congo i overensstemmelse med bestemmelserne i Lusaka-aftalen samt Pretoria- og Luanda-aftalerne og beslutninger truffet på grundlag af disse og i overensstemmelse med de relevante sikkerhedsrådsresolutioner, eventuelt overvåget af MONUC.

Artikel 4

EU er af den opfattelse, at fredsaftalerne mellem Den Demokratiske Republik Congo og Rwanda (juli 2002) og mellem Den Demokratiske Republik Congo og Uganda (september 2002) er et væsentligt skridt i retning af en normalisering af forbindelserne mellem signatarerne og en genoprettelse af varig fred i De Store Søers Område. EU finder, at en fuldstændig gennemførelse af disse aftaler er absolut nødvendig, og at dette bør ske i samme konstruktive ånd som den, der førte til de overordnede aftaler, og Unionen agter at opfordre alle parter til at afstå fra at støtte lokale grupper, der modarbejder disse aftaler.

Artikel 5

EU vil med den nødvendige skelnen mellem udenlandske og congolesiske grupper in mente arbejde for en hurtig gennemførelse af den proces for afvæbning, demobilisering, reintegration og hjemsendelse (DDRRR) af soldaterne fra de væbnede grupper, som er fastlagt i Lusaka- og Pretoria-aftalerne, og som udgør et grundlæggende element for genoprettelse af freden i området. EU minder om, at denne proces skal foregå frivilligt med samarbejde fra samtlige signatarer af Lusaka-aftalen og skal kunne støttes af en samordnet indsats fra det internationale samfunds side. EU vil støtte MONUC's, TPVM's (Third Party Verification Mechanism) og den fælles militærkommissions indsats som fastlagt i de relevante sikkerhedsrådsresolutioner, Lusaka-aftalen og Pretoria-aftalen (juli 2002). EU agter at tilbyde yderligere støtte til afvæbnings-, demobiliserings-, reintegrations- og hjemsendelsesprocessen gennem passende foranstaltninger, navnlig ved at støtte det regionale demobiliserings- og reintegrationsprogram (MDRP) for De Store Søers Område.

EU agter at støtte de skridt, som regeringen i Den Demokratiske Republik Congo har taget for at samarbejde med Den Internationale Straffedomstol for Rwanda, og at opfordre den til at fortsætte hermed.

Artikel 6

EU fastslår, at den agter at støtte den samlede og altomfattende aftale om overgangen i Den Demokratiske Republik Congo, der blev undertegnet i Pretoria den 17. december 2002, samt Pretoria-aftalen af 6. marts 2003 om overgangsforfatningen og memorandummet om sikkerhed og hæren inden for rammerne af den interne congolesiske dialog. EU agter at opfordre signatarerne til at gennemføre bestemmelserne i disse aftaler i god tro og til at samarbejde om dannelsen af en national overgangsregering omfattende alle parter, der skal styre Den Demokratiske Republik Congo indtil afholdelse af det første demokratiske valg med henblik på snarlig, fuld genindførelse af det repræsentative demokrati, hvilket er en vigtig garant for en varig og retfærdig udvikling i landet. EU er parat til at støtte gennemførelsen af disse aftaler. EU vil give sin fulde støtte til FN's generalsekretærs særlige udsending for den interne congolesiske dialog. EU fastslår på ny, at den er villig til, så snart overgangsinstitutionerne er på plads, at støtte overgangen gennem projekter, som især tager sigte på bistand til befolkningen, på styrkelse af de statslige strukturer og på økonomisk genopbygning af landet samt gennem DDRRR-projekter. I den forbindelse agter EU at understrege betydningen af at holde fast ved aftalerne mellem Den Demokratiske Republik Congo og de internationale finansielle institutioner, især aftalen vedrørende PRGF (facilitet for fattigdomsreduktion og vækst) mellem Den Demokratiske Republik Congos regering og Den Internationale Valutafond.

Artikel 7

EU agter at opfordre til øjeblikkelig indstilling af den væbnede konflikt og voldshandlingerne. Den fordømmer på det kraftigste de grusomheder, der for nylig er begået i den østlige del af landet, især i Ituri-regionen. De ansvarlige skal stilles for retten. EU minder om, at Rom-statutten for Den Internationale Straffedomstol finder anvendelse på alle handlinger karakteriseret som folkedrab, forbrydelser mod menneskeheden og krigsforbrydelser, der er begået på Den Demokratiske Republik Congos territorium efter statuttens ikrafttræden (den 1. juli 2002). EU agter at opfordre kraftigt til fuldstændig tilbagetrækning af udenlandske tropper fra Ituri-området samt til fremskyndet afvæbning, demobilisering, reintegration og hjemsendelse og til fuld gennemførelse af MONUC's mandat samt fredsopbyggende foranstaltninger, som er af allerstørste betydning for at opnå en vis stabilitet i Ituri- og Kivus-regionerne. EU agter at opfordre alle grupper i Ituri-regionen indtrængende til at bringe konflikten dér til ophør og opfordre alle parter til at samarbejde fuldt ud med henblik på oprettelse af Ituri-Fredskommissionen. EU agter også at opfordre de grupper i regionen, som endnu ikke har givet deres støtte til Ituri-Fredskommissionen, til at tilslutte sig denne. EU mener, at Ituri-Fredskommissionen bedst kan nå til enighed med en neutral formand og på baggrund af fuld tilbagetrækning af udenlandske tropper. EU agter at opfordre Den Demokratiske Republik Congos, Rwandas og Ugandas regering til at gøre hele deres indflydelse gældende for at bringe spændingen til ophør og til at arbejde hen imod at tilvejebringe en situation i Ituri-regionen, der kan sikre en vellykket gennemførelse af Luanda-aftalen (september 2002). EU tager den nylige i februar 2003 i Dar es Salaam foretagne ændring af Luanda-aftalen med henblik herpå til efterretning og agter, i overensstemmelse med sikkerhedsrådsresolution 1468 (2003), at opfordre Ugandas regering til at respektere sit tilsagn om tilbagetrækning at dets tropper uden yderligere forsinkelse.

Artikel 8

EU fordømmer den ulovlige udnyttelse af naturressourcerne, der både er en af årsagerne til fire års krig og en af konsekvenserne, og som har givet næring til den langvarige konflikt ifølge den nylige FN-rapport fra ekspertpanelet om ulovlig udnyttelse af naturressourcer og andre rigdomme i Den Demokratiske Republik Congo. EU opfordrer alle stater til at drage de relevante konsekvenser af panelets konklusioner og alle berørte stater til at træffe de nødvendige foranstaltninger. EU støtter den aktion, der er fastlagt i sikkerhedsrådsresolution 1457 (2003), som forventes at bidrage til at bringe en sådan ulovlig udnyttelse til ophør. EU er parat til at samarbejde med panelet, så det kan opfylde sit nye mandat.

Artikel 9

EU vil med betingelserne i artikel 6 in mente sikre en passende udviklingsbistand og humanitær bistand til Den Demokratiske Republik Congo og vil støtte overgangsregeringen i forbindelse med genopbygningen og udviklingen af landet, idet den vil sikre, at bistanden kommer alle Den Demokratiske Republik Congos indbyggere og regioner til gode, og på dynamisk og proaktiv vis bidrager til fredsprocessen ved at fremme en genopbygning af den congolesiske stat, god regeringsførelse, forbedring af den økonomiske situation og overholdelse af menneskerettighederne. Rådet noterer sig, at Kommissionen agter at fortsætte sine bestræbelser på at nå ovennævnte mål.

Artikel 10

EU vil i samarbejdet med de lande i området, der er involveret i den congolesiske krise, tage hensyn til de bestræbelser, som disse udfolder for at gennemføre de i artikel 2 omhandlede våbenhvile- og fredsaftaler samt sikkerhedsrådsresolutioner.

Artikel 11

EU vil fortsat støtte fredsprocessen i Burundi, der bygger på Arusha-aftalen, da en vellykket gennemførelse af denne hænger sammen med løsningen på den congolesiske krise, og da denne i sig selv vil kunne fremme fred og stabilitet i De Store Søers Område. EU vil støtte afholdelsen af en international konference om fred, sikkerhed, demokrati og udvikling i De Store Søers Område, så snart fremskridtene i Lusaka- og Arusha-fredsprocesserne gør det muligt, og de berørte lande træffer afgørelse herom.

Artikel 12

EU forbeholder sig ret til at ændre eller indstille enhver aktivitet til støtte for gennemførelsen af Lusaka-våbenhvileaftalen og efterfølgende aftaler, hvis parterne ikke overholder aftalernes bestemmelser.

Artikel 13

Fælles holdning 2002/203/FUSP ophæves.

Artikel 14

Gennemførelsen af denne fælles holdning følges løbende, navnlig for at kunne tage højde for en eventuel udvikling i fredsprocessen i Den Demokratiske Republik Congo.

Artikel 15

Denne fælles holdning har virkning fra vedtagelsesdagen. Den revideres på baggrund af udviklingen i regionen. Under alle omstændigheder træffes der en ny afgørelse inden den 8. maj 2004.

Artikel 16

Denne fælles holdning offentliggøres i Den Europæiske Unions Tidende

Udfærdiget i Bruxelles, den 8. maj 2003.

På Rådets vegne

M. Chrisochoïdis

Formand

(1) EUT L 68 af 12.3.2003, s. 1.